ועדת החוץ והביטחון (זמנית), כנסת 22, פרוטוקול מספר 9, 2020-02-16 09:30

משה יעלון: בוקר טוב.

משה יעלון: נראה לי שהישיבה היום תהיה קצרה.

משה יעלון: הישיבה פתוחה.

משה יעלון: אנחנו דנים בהארכת מצב החירום – נושא שאנחנו עוסקים בו כבר שנים רבות – נעשתה בו עבודת חקיקה כדי למנוע את המצב של כל כך הרבה נושאים שנדרש להכריז לגביהם מצב חירום.

משה יעלון: למעשה, הוועדה מאריכה בכנסת, מאריכה במצב רגיל, את מצב החירום במשך שנה.

משה יעלון: אבל מפאת המצב הפוליטי של ממשלת מעבר, כבר הארכנו לתקופה האחרונה את מצב החירום בארבעה חודשים.

משה יעלון: הפעם גם נאריך בארבעה חודשים החל מ-2 באפריל – בפעם הקודמת אישרנו את התוקף עד ל-2 באפריל, אבל בגלל המועדים, התאריכים, נדון בזה היום.

משה יעלון: אחרי, אני מקווה, שנאשר, נעביר את זה כמובן למליאת הכנסת.

עידו בן יצחק: אני אתן סקירה קצרה על מה שעומד לפתחנו.

עידו בן יצחק: מצב החירום, כפי שציין היושב-ראש, קיים בישראל מקום המדינה.

עידו בן יצחק: בתחילת הדרך הוא היה קבוע.

עידו בן יצחק: מאז שנות ה-90 הוא טעון אישור של הכנסת אחת לשנה לכל היותר.

עידו בן יצחק: לאורך השנים מתקיים דיון בוועדה משותפת לוועדת החוץ והביטחון ולוועדת חוקה, בו נדונה המלצת הממשלה והיא מועלית לאישור המליאה.

עידו בן יצחק: הסיבה שעדיין ממשיכים להכריז על מצב חירום היא סדרה של חוקים וצווים שתלויים במצב החירום ושאם לא תהיה הכרזה תקפה, הם יפקעו.

עידו בן יצחק: חלקם יפקעו לחלוטין וחלקם – אפשר יהיה להחיות אותם – אבל הם לא יהיו בתוקף.

עידו בן יצחק: החקיקה הזאת, בחלקה, היא חקיקה ביטחונית כמו חוק המעצרים המנהליים, כמו חוק תפיסת מקרקעין בשעת חירום שמאפשר למערכת הביטחון לתפוס מקרקעין לצרכים ביטחוניים.

עידו בן יצחק: בחלקה היא חקיקה כלכלית, כל מיני צווים שמסדירים ענפים שונים במשק: ענף היהלומים, משק הדבש, נושאים בתחום בטיחות גז ודברים שונים.

עידו בן יצחק: בעשור האחרון הוועדה הייתה פעילה מאוד מול משרדי הממשלה כדי לצמצם את החקיקה הזאת, והחקיקה הזאת באמת הצטמצמה משמעותית מ-174 חוקים וצווים שהיו בתוקף בשנת 2009 ל-26 שיש כרגע.

עידו בן יצחק: מטבע הדברים, בשנה האחרונה לא התאפשר כל כך לקדם חקיקה ולכן אין לנו יותר מדי שינויים בתקופה האחרונה.

עידו בן יצחק: אני יכול לבשר כאן על שני דברים שמתוך הממשלה דיווחי לי שהייתה בהם איזושהי התקדמות: אחד, המשרד להגנת הסביבה, בנושא של חוק קרינה מייננת הגיע להסכמות עם משרד האנרגיה והחוק הזה, כשתהיה כנסת פעילה, יוכל להגיע אליה; הנושא השני, עליו דווח לי ממשרד הביטחון, עוסק בנושא הצפנה.

עידו בן יצחק: הם עובדים על תקנות שיחליפו את הצו הזה.

עידו בן יצחק: כרגע זה נמצא בהליך REA וכשיסתיים ההליך, תופץ טיוטת תקנות להערות הציבור.

עידו בן יצחק: כפי שציינתי, בדרך כלל אנחנו דנים בזה אחת לשנה.

עידו בן יצחק: הסמכות היא של ועדה משותפת לוועדת החוץ והביטחון וועדת חוקה.

עידו בן יצחק: התקנון קובע שבהיעדר ועדת חוקה, הסמכות היא של הוועדה הזמנית לענייני חוץ וביטחון, והסמכות מוגבלת ל-4 חודשים.

עידו בן יצחק: מאחר והמליאה צפויה לדון בזה מחר, ההצעה שעומדת על הפרק היא להאריך ב-4 חודשים עד ל-17 ביוני, בתקווה שבכנסת ה-23 תרכב ממשלה ואז נוכל לחזור לפרקי זמן ארוכים יותר וכמובן נוכל להביא לסיום ההכרזה באמצעות קידום החקיקה הדרושה.

משה יעלון: תודה.

משה יעלון: יש התייחסויות?

יואב בן צור: אנחנו בעד.

גייל עזריאלי: אני באה לבקש, מטעם הממשלה, בהמשך להחלטת הממשלה בשבוע שעבר, שהכנסת תכריז שוב על מצב חירום.

גייל עזריאלי: בקשת הממשלה היא לשנה נוספת בהתאם לחוק היסוד, אבל אנחנו מבינים גם את האילוצים שיש בכנסת, לפי תקנון הכנסת, וכנראה ששוב תחליטו על 4 חודשים בלבד, מה שמאוד מצמצם את היכולת - - -

יואב בן צור: אולי נאריך ב-6 חודשים, עד לבחירות הבאות?

גייל עזריאלי: אולי תתקנו את תקנון הכנסת.

גייל עזריאלי: בכל זאת, זה מאוד מצמצם את האפשרות להתקדם בין לבין.

גייל עזריאלי: בסופו של דבר יש בקשה.

גייל עזריאלי: לפי תקנון הכנסת, גם הממשלה צריכה לבוא 60 יום לפני תום מצב החירום, ככה שבין 4 חודשים, יש לנו חודשיים ראשונים ואחר כך כבר צריך לבוא לממשלה.

גייל עזריאלי: זה מאוד קצר.

גייל עזריאלי: בעצם, נפגשנו פה לפני פחות מ-3 חודשים.

גייל עזריאלי: נראה לי שברור לכולנו שצריך להמשיך ולהכריז על מצב חירום.

עידו בן יצחק: התקנון לא חזה סיטואציות כאלה.

גייל עזריאלי: נכון.

גייל עזריאלי: נחשוב עליהן בתיקון הבא של התקנון.

גייל עזריאלי: אני רוצה לדייק, מבחינת הממשלה, הסיבה שבגללה עדיין יש מצב חירום במדינה היא לא דווקא בגלל שלל החקיקה הכלכלית, אלא בהתאם לסמכות שבחוק היסוד, בהתאם לסמכות שבסעיף 38 לחוק יסוד: הממשלה, בגלל שיש חקיקה שנדרשת כדי להתמודד עם מצב החירום – החקיקה הביטחונית דווקא – ובהתאם לתקנון הכנסת.

גייל עזריאלי: אני רוצה לציין שלא הותקנו תקנות שעת חירום לפי סעיף 39 לחוק יסוד: הממשלה בתקופה האחרונה מאז ההכרזה האחרונה.

גייל עזריאלי: לעניין החקיקה התלויה והיעדר ההתקדמות, לצערנו, בשל תקופת הבחירות וממשלות המעבר – עידו כבר הרחיב בזה ואין לי מה לפרט יותר.

משה יעלון: טוב.

משה יעלון: אני חושב שמקובל על כולם שנשמח שהחקיקה שמייתרת את ההכרזה על מצב חירום תושלם.

משה יעלון: מאחר וזה לא נעשה עד עכשיו ויש את אותו מספר חוקים שלא נעשתה חקיקה לגביהם, אנחנו נדרשים להאריך את מצב החירום בעוד 4 חודשים, כפי שצוין כאן.

משה יעלון: מי בעד?

משה יעלון: אושר.

משה יעלון: אין מי שיישאר להצביע נגד או נמנע – כולם בעד, פה אחד.

משה יעלון: אנחנו מאשרים את הארכת התוקף של ההכרזה על מצב חירום בעוד 4 חודשים וזה יועבר למליאה.

משה יעלון: תודה רבה.

משה יעלון: הישיבה נעולה.